**ZAKON O DAVČNEM POSTOPKU**

**5. podpoglavje Zakona o davčnem postopku-**

**Členi 125., 126. in 126.a – zastaranje**

**Podrobnejši opis**

**OKTOBER 2024**

1. Vsebina

[2 Uvod 2](#_Toc178228151)

[3 Zastaranje v davčnem pravu 2](#_Toc178228153)

[4 Zakon o davčnem postopku-ZDavP-2 3](#_Toc178228154)

[5 Zastaranje pravice do odmere davka 3](#_Toc178228155)

[5.1 Splošni zastaralni roki 3](#_Toc178228156)

[5.2 Posebni zastaralni roki 3](#_Toc178228157)

[5.2.1 Zastaranje odmere davka na promet nepremičnin in davka na darila in zastaranje odmere davka na dediščine in darila 4](#_Toc178228158)

[5.2.2 Zastaranje odmere davka na nenapovedane dohodke 4](#_Toc178228160)

[6 Zastaranje pravice do izterjave 4](#_Toc178228161)

[7 Zastaranje pravice do vračila davka 5](#_Toc178228162)

[8 Pretrganje zastaranja 6](#_Toc178228163)

[9 Zadržanje zastaranja 7](#_Toc178228165)

[10 Zastaranje carinskega dolga 8](#_Toc178228167)

# Uvod

**Davčna obveznost nastane neposredno na podlagi zakona, ko se izpolnijo zakonski pogoji.**

Po 44. členu [Zakona o davčnem postopku](https://pisrs.si/pregledPredpisa?id=ZAKO4703) – v nadaljevanju ZDavP-2, je dolžnost zavezanca za davek, da plača na podlagi zakona določen znesek davka, pod pogoji in na način, določen z zakonom o obdavčenju in z ZDavP-2. Zavezanec za davek je zavezan za izpolnitev davčne obveznosti od trenutka, ko je davčna obveznost nastala, v skladu z zakonom o obdavčenju oziroma s tem zakonom. Davčna obveznost, za izpolnitev katere se znesek davka izračunava po koncu časovnega obdobja, za katero se davek ugotavlja, nastane zadnji dan časovnega obdobja, za katero se davek ugotavlja, če ni z ZDavP-2 ali z zakonom o obdavčenju drugače določeno. Davčna obveznost preneha z izpolnitvijo in v drugih primerih, določenih s tem zakonom, npr. na podlagi zastaranja.

# Zastaranje v davčnem pravu

**Zastaranje v davčnem pravu pomeni** ugasnitev pravice davčnega organa odmeriti davek, davčnega dolga ali terjatve za vračilo davka po preteku določenega roka, ki povzroči, da davčni organ nima več pristojnosti odmeriti, izterjati ali vrniti davka. To pomeni, da so pravice odmere, izterjave in vračila ugasnile, ne obstajajo več.[[1]](#footnote-1)

Zastaranje v davčnem pravu je materialnopravni institut[[2]](#footnote-2), ki pa ima procesne posledice, in sicer je ena od teh posledic, da davčni organ po izteku zastaralnega roka, davka ne more več niti odmeriti niti že odmerjenega davka izterjati.

Pri tem se je sodna prakse glede zastaranja opredelila tudi do vprašanja, kateri zakon se uporabi, če se v času od nastanka davčne obveznosti spremeni zakon, in sicer se po stališču Vrhovnega sodišča v davčnih zadevah za ugotovitev davčne osnove, davčne stopnje in opredelitve davčnega zavezanca uporabi zakon, ki je veljal v času nastanka davčne obveznosti, torej se uporabi zakon, ki je veljal v času odločanja organa prve stopnje.[[3]](#footnote-3) V povezavi s tem je potrebno omeniti, da če se spremeni davčni zakon glede teka zastaralnih rokov, se spremenjeni zakon uporabi samo za tek zastaralnih rokov vseh davčnih obveznosti, ki po predhodnih predpisih oziroma do njihove uveljavitve še niso zastarale.[[4]](#footnote-4)

Prav tako pomembno stališče sodne prakse je, da po vročitvi prvostopenjske odločbe o odmeri davka, zastaranje odmere davka ne more več nastopiti, ker za to ni relevantna ne dokončnost ne pravnomočnost prvostopenjske odmerne odločbe. Po ustaljeni sodni praksi je odmera pri prvostopenjskem davčnem organu opravljena z izdajo in vročitvijo odločbe, ki nato postane izvršljiva.[[5]](#footnote-5)

Zakon ne določa, da bi morala biti odmerna odločba dokončna ali pravnomočna pred potekom petletnega relativnega roka oziroma absolutnega desetletnega zastaralnega roka za odmero.[[6]](#footnote-6) Zato zadostuje, da je odmerna odločba izdana in vročena stranki pred potekom prej navedenih rokov. S trenutkom vročitve začne odločba pravno učinkovati, saj pritožba nima suspenzivnega učinka.[[7]](#footnote-7) To hkrati pomeni, da zastaranje odmere ne more nastopiti tekom upravnega postopka na drugi stopnji oziroma sodnega postopka.[[8]](#footnote-8)

Na zastaranje mora davčni organ paziti po uradni dolžnosti, vsekakor pa je smiselno, da na zastaranje opozori tudi zavezanec.

# Zakon o davčnem postopku-ZDavP-2

V ZDavP-2 je urejeno zastaranje v splošnem delu zakona, in sicer v 5. podpoglavju v členih 125, 126 in 126.a, ki ureja tri vrste zastaranja, in sicer

* zastaranje odmere davka,
* zastaranja izterjave davka in
* zastaranje vračila davka.

Ureditev v ZDavP-2 torej zasleduje cilje, da če država v določenem času ne začne ali dokonča postopkov, ki jih je sama predpisala, preneha tudi njena pravica, da terja davčnega zavezanca iz teh naslovov. Ne le, da ga ne more več sodno preganjati (kar lahko stori po civilnem pravu), ampak ga s tem tudi ne šteje več za svojega dolžnika in s tem tudi ne več kot davčnega zavezanca, ki ima do nje neporavnane obveznosti.[[9]](#footnote-9)

# Zastaranje pravice do odmere davka

Pri zastaranju pravice do odmere davka ločimo dve vrsti zastaralnih rokov, in sicer splošne in posebne.

## Splošni zastaralni roki

**Splošni zastaralnih roki se nadaljnje delijo** še na :

* relativne zastaralne roke in
* absolutne zastaralne roke.

Začetek teka zastaranja pravice do odmere davka je vezan na potek rokov za opravila, ki jih je treba opraviti v zakonitih rokih po nastanku davčne obveznosti, kot na primer obračun davka ali odtegnitev davka.

ZDavP-2 v prvem odstavku 125. člena opredeli **relativni zastaralni rok,** in sicer določa, da pravica do odmere davka zastara v petih letih od dneva, ko bi bilo treba davek napovedati, obračunati, odtegniti in odmeriti.

V šestem odstavku 126. člena ZDavP-2 pa je opredeljen **absolutni zastaralni rok,** in sicer določa, da ne glede na določbe o zastaranju pravice do odmere in izterjave, davčna obveznost preneha, ko poteče deset let od dneva, ko je prvič začelo teči, razen če je bilo zastaranje pravice do izterjave zadržano. V tem primeru se čas zadržanja ne šteje v čas zastaralnega roka.

## Posebni zastaralni roki

**Posebni roki pa veljajo za posamezne davke,** in sicer:

* davek na promet nepremičnin,
* davek na darila,
* davek na dediščine,
* davek na nenapovedane dohodke.

### Zastaranje odmere davka na promet nepremičnin in davka na darila in zastaranje odmere davka na dediščine in darila

Davek na promet nepremičnin ureja [Zakon o davku na promet nepremičnin](https://pisrs.si/pregledPredpisa?id=ZAKO4709), zastaranje navedenega davka pa je urejeno v ZDavP-2, in sicer v drugem odstavku 125. člena, ki določa, da pravica do odmere davka na promet nepremičnin in davka na darilo zastara v desetih letih od dneva, ko bi bilo treba davek napovedati. Davek na dediščine ureja [Zakon o davku na dediščine in darila](https://pisrs.si/pregledPredpisa?id=ZAKO4705), zastaranje navedenega davka pa je urejeno v ZDavP-2, in sicer v drugem odstavku 125. člena, ki določa, da pravica do odmere davka na dediščine zastara v desetih letih od pravnomočnosti sklepa o dedovanju.

Pri tem zastaranju velja samo absolutni zastaralni rok, saj sta relativni in absolutni zastaralni rok izenačena.

### Zastaranje odmere davka na nenapovedane dohodke

Odmero davka od nenapovedanih dohodkov ureja 68.a člen Zakona o davčnem postopku. Davek se odmeri, če davčni zavezanec – fizična oseba, razpolaga s sredstvi za privatno potrošnjo, vključno s premoženjem, ki znatno presegajo dohodke, ki jih je davčni zavezanec napovedal. Postopek se lahko uvede za eno ali več koledarskih let v obdobju zadnjih desetih let pred letom, v katerem je bil uveden (npr. če se uvede do 31.7.2024, je mogoča odmera še za leto 2014 in se lahko nadzor ter odmera opravi za obdobje od 2014 do 2023).

Gre za posebno vrsto davka (podvrsto dohodnine), zato je izključeno uveljavljanje ugovora (relativnega in absolutnega) zastaranja pravice do odmere davka od posameznih dohodkov, ampak je lahko predmet ugovora (absolutnega) zastaranja (le) davek kot celota. To pomeni, da (absolutno) zastaranje ne teče za posamezno leto, zajeto v okviru obdobja odmere davka od nenapovedanih dohodkov, temveč je zastaranje vezano na celotno obdobje in prične teči šele po poteku tega obdobja, t.j. s 1. 8. naslednjega koledarskega leta.

|  |
| --- |
| **Primer:**  Če se v letu 2021 začne nadzor pri zavezancu A za obdobje od 2012 do 2016, pri zavezancu B pa za obdobje od 2012 do 2018, zastaranje za celotno obdobje (ki vključuje tudi leto 2012) poteče pri zavezancu A dne 31. 7. 2027, pri zavezancu B pa 31. 7. 2029. |

# Zastaranje pravice do izterjave

Če davek ni plačan v roku, se začne postopek davčne izvršbe, ki predstavlja ukrep prisilne izterjave.

Pravica do izterjave davka je časovno omejena, in sicer zakon določa dva zastaralna roka:

* pet letni relativni zastaralni rok (tretji odstavek 125. člena ZDavP-2),
* deset letni absolutni zastaralni rok (šesti odstavek 126. člena ZDavP-2).

Zastaranje pravice do izterjave začne teči od dneva, ko bi bilo treba davek plačati, to je naslednji dan po roku za plačilo[[10]](#footnote-10), ki je določen v odločbi oziroma ki ga za plačilo obračunane obveznosti določa zakon.

V primeru naknadno ugotovljene obveznosti v davčnem nadzoru, teče zastaranje od dneva izvršljivosti odmerne odločbe (naslednji dan po roku za plačilo, ki je določen v odmerni odločbi).

Zastaralni rok se lahko v določenih primerih pretrga (velja le za relativni zastaralni rok) ali zadrži (velja tako za relativni kot za absolutni zastaralni rok).

Če se relativni zastaralni rok pretrga, začne teči znova, vendar največ do poteka absolutnega zastaralnega roka. Tek zastaranja pretrga vsako uradno dejanje davčnega organa z namenom izvršbe in o katerem je bil dolžnik obveščen, npr. vročitev sklepa o davčni izvršbi, vročitev sklepa o delni ustavitvi postopka davčne izvršbe, vročitev poziva za plačilo in predložitev seznama premoženja, prijava terjatev v postopek zaradi insolventnosti, ipd.. (drugi in četrti odstavek 126. člena ZDavP-2).

Zastaranje se zadrži za čas, ko izvršbe zaradi zakonskih razlogov ali teka sodnih postopkov ni mogoče opraviti. V času zadržanja zastaranje ne teče, kar pomeni, da se tako relativni kot absolutni zastaralni rok za čas zadržanja podaljšata. Izvršbe ni mogoče opraviti v času trajanja postopka zaradi insolventnosti, v času trajanja zapuščinskega postopka, v času, ko je izvršba odložena oziroma zadržana ter v drugih primerih. (peti odstavek 126. člena ZDavP-2).

Če pravica do izterjave davka zastara, davek preneha in se po uradni dolžnosti odpiše (3. točka prvega odstavka 107. člena ZDavP-2). Obenem nastop zastaranja pravice do izterjave predstavlja razlog za ustavitev postopka davčne izvršbe (6. točka prvega odstavka 155. člena ZDavP-2).

Izjema velja za davek, ki je zavarovan s hipoteko, ki kljub poteku absolutnega zastaralnega roka ne preneha in se ne odpiše (razen zamudnih obresti), če je pred potekom zastaranja vložen predlog za izvršbo na nepremično. V tem primeru davek (glavnica) preneha s poplačilom iz prodaje nepremičnine v izvršilnem postopku (126a. člen ZDavP-2).

|  |
| --- |
| **Primer zastaranja pravice do izterjave***:*   * *1. 10. 2020 – rok za plačilo davka* * *15. 11. 2020 – dolžniku je vročen sklep o davčni izvršbi* * *2. 1. 2023 – začetek stečajnega postopka zoper dolžnika, ki se zaključi dne 2. 1. 2024.*   *Zastaranje pravice do izterjave začne teči naslednji dan po roku za plačilo davka, to je dne 2. 10. 2020. Dne 15. 11. 2020 se (relativno) zastaranje z vročitvijo sklepa o davčni izvršbi pretrga. Od tega dne začne teči nov pet letni (relativni) zastaralni rok, ki bi se iztekel dne 15. 11. 2025, če ne bi prišlo do zadržanja zastaranja za čas stečajnega postopka, tekom katerega izvršba ni mogoča. Zastaralni rok se za čas zadržanja (eno leto) podaljša in se izteče dne 15. 11. 2026.* |

# Zastaranje pravice do vračila davka

Če je z odločbo ali v zvezi s predloženim obračunom ugotovljeno preplačilo davka, se preveč plačan znesek vrne, in sicer:

* po uradni dolžnosti – če preplačilo presega 10 EUR. Vračilo se izvede v 30 dneh od dneva vročitve odmerne odločbe oziroma od dneva predložitve obračuna. (prvi odstavek 97. člena ZDavP-2)
* na zahtevo zavezanca – če preplačilo ne presega 10 EUR. Vračilo se izvede v 30 dneh od vložitve zahteve. Če zahteva ni podana, se preplačilo šteje v naslednja plačila oziroma v plačila druge vrste davkov. (četrti odstavek 97. člena ZDavP-2)

Pravica zavezanca do vračila davka je časovno omejena, in sicer zakon določa dva zastaralna roka:

* Pet letni relativni zastaralni rok (četrti odstavek 125. člena ZDavP-2),

Deset letni absolutni zastaralni rok (sedmi odstavek 126. člena ZDavP-2).

Zastaranje pravice do vračila davka začne teči od dneva, ko je zavezanec davek plačal oziroma od pridobitve pravnega naslova, s katerim je bilo ugotovljeno, da ga ni bil dolžan plačati.

Zastaralni rok se lahko v določenih primerih pretrga (velja le za relativni zastaralni rok) ali zadrži (velja tako za relativni kot za absolutni zastaralni rok).

Če se relativni zastaralni rok pretrga, začne teči znova, vendar največ do poteka absolutnega zastaralnega roka. Tek zastaranja pretrga vsako uradno dejanje davčnega organa ali vsako dejanje, ki ga zavezanec za davek opravi pri davčnemu organu z namenom, da doseže vračilo davka. (tretji odstavek 126. člena ZDavP-2)

Če o pravici zavezanca do vračila davka odloča sodišče in zavezanec s tožbo uspe, se zastaranje za čas sodnega postopka zadrži. V času zadržanja zastaranje ne teče, kar pomeni, da se tako relativni kot absolutni zastaralni rok za čas zadržanja podaljšata. (sedmi odstavek 126. člena)

Če pravica do vračila davka zastara, se preplačilo po uradni dolžnosti odpiše. (4. točka prvega odstavka 107. člena ZDavP-2)

# Pretrganje zastaranja

*Pretrganje ureja 126. člen ZDavP-2 v prvem, drugem, tretjem in četrtem odstavku, kjer je urejeno pretrganje zastaranja pravice do odmere, izterjave in vračila davka.*

Pretrganje se razume kot procesno dejanje, ki pretrga tek že doseženega zastaralnega časa. Posledica tega je, da začne subjektivno oziroma relativno zastaranje teči znova.

To je mogoče razumeti, kot da zastaranja do pretrganja ni bilo. Ponovni tek zastaranja pa je odvisen od razpoložljivega roka znotraj absolutnega zastaralnega roka.

ZDavP-2 v prvem odstavku 126. člena ureja pretrganje zastaranja pri pravici do odmere, in sicer tek zastaranja pravice do odmere davka pretrga vsako uradno dejanje davčnega organa z namenom odmere davka in o katerem je zavezanec za davek obveščen.

Iz dikcije zakona torej lahko razberemo dva kumulativna pogoja za pretrganje zastaranja pri pravici do odmere.

* Prvi pogoj je vsako uradno dejanje davčnega organa, katerega namen je odmera davka
* Drugi pogoj pa je, da mora biti davčni zavezanec o takem uradnem dejanju obveščen

V drugem odstavku istega člena zakon ureja pretrganje zastaranja pri prisilni izterjavi davčnega dolga.

Tudi v tem odstavku najdemo dva kumulativna pogoja, in sicer vsako uradno dejanje davčnega organa, katerega namen je davčna izvršba in obveščenost davčnega dolžnika.

Pretrganje zastaranja pravice do vračila plačanega davka ureja tretji odstavek 126. člena ZDavP-2, po katerem tek zastaranja pretrga vsako uradno dejanje davčnega organa ali vsako uradno dejanje, ki ga davčni zavezanec opravi pri davčnem organu z namenom, da doseže vračilo davka.

Več o pretrganju zastaranja pri prisilni izterjavi davčnega dolga ter do vračila plačanega davka pa je pojasnjeno v poglavju 6.

Nazadnje pa četrti odstavek 126. člena ZDavP-2 vsebuje določilo, da po pretrganju zastaranja začne zastaranje znova teči in se čas, ki je pretekel pred pretrganjem, ne šteje v zastaralni rok, ki ga določa zakon.

Pretrganje je relevantno edino v povezavi z relativnim petletnim zastaralnim rokom in v primeru izpolnjenih kumulativnih pogojev. Pri absolutnem zastaralnem roku nikoli ne pride do pretrganja zastaranja.

Če pogledamo sodno prakso glede primerov pretrganja teka zastaranja pravice do odmere davka je glede prvega pogoj za pretrganje zastaranje, torej pomena vsakega uradnega dejanja davčnega organa, katerega namen je odmera davka, kar nekaj odločitev.

Po presoji Vrhovnega sodišča so z uradnimi dejanji, ki imajo za posledico ustavitev (pretrganje) zastaranja, mišljena uradna dejanja pred izdajo odločbe, kot so npr. izdaja sklepa o začetku inšpekcijskega pregleda, izdaja inšpekcijskega zapisnika, podaja pripomb na zapisnik, izdaja dopolnilnega zapisnika ipd. Po izdaji in vročitvi odmerne odločbe pa zastaranje odmere davka ne more več nastopiti.[[11]](#footnote-11) Tudi poziv na predložitev poslovne dokumentacije je potrebno obravnavati kot uradno dejanje davčnega organa, namenjeno odmeri davka, ki je pretrgalo tek petletnega relativnega zastaralnega roka za zastaranje pravice do odmere [[12]](#footnote-12) S pojmom »vsako uradno dejanje« mišljen tudi začetek inšpekcijskega postopka po uradni dolžnosti in njegovo kasnejše vodenje. [[13]](#footnote-13) Vendar teka zastaralnega roka ne pretrga zgolj začetek davčnega inšpekcijskega nadzora oziroma katero drugo specifično dejanje davčnega organa, temveč prav vsako ravnanje davčnega organa, ki je izvršeno z namenom končne odmere davka. [[14]](#footnote-14)

Davčni zavezanec bi lahko uspešno zatrjeval, da določeno ravnanje davčnega organa ni pretrgalo teka zastaralnega roka za določeno vrsto davka le v primeru, če bi mu uspelo izkazati, da to ravnanje ni bilo vsebinsko povezano z nazadnje naloženo mu davčno obveznostjo. Torej, da konkretno ravnanje davčnega organa ni prispevalo k ugotovitvi davčne obveznosti zavezanca. [[15]](#footnote-15)

Prav tako Vrhovno sodišče šteje za uradno dejanje davčnega organa z namenom odmere davka, o katerem je bil dolžnik obveščen, že obisk pooblaščene osebe davčnega organa v prostorih davčnega zavezanca. [[16]](#footnote-16)

*Vsekakor pa pretrganje zastaranja pravice do odmere, izterjave ali vračila davka v davčnem pravu temelji na močno zaznavnem javnem interesu*, ki se kaže z vsakim uradnim dejanjem davčnega organa, katerega namen je odmera, izterjava ali vračilo davka.

# Zadržanje zastaranja

Z novelo ZDavP-2G leta 2013 je bil v zakon vpeljan institut zadržanja zastaranja.

Zadržanje pomeni, da med tekom zastaralnih rokov nastopijo ovire dejanske ali pravne narave, ki povzročijo, da zastaralni rok ne teče dalje.

Ovire pri zastaranju niso posledica delovanja davčnega organa in po prenehanju razlogov za zadržanje, zastaranje teče dalje.

Zadržanje zastaranja ureja peti odstavek 126. člena ZDavP-2, po katerem se zastaranje pravice do izterjave zadrži za čas, ko davčni organ zaradi zakonskih razlogov ali teka sodnih postopkov ne more opraviti davčne izvršbe.

Čas, ki je pretekel pred zadržanjem, se všteje v zastaralni rok, ki ga določa ta zakon. V šestem odstavku istega člena, ki ureja absolutno zastaranje, zakon določa, da se v primeru zadržanja teka absolutnega roka pri izterjavi čas zadržanja ne šteje v čas zastaralnega roka.

V poglavju o zastaranju pravice do vračila davka je že omenjena izjema pri absolutnem desetletnem roku zastaranja.

Na podlagi sedmega odstavka 126. člena ZDavP-2 pride do izjeme v primeru, ko zavezancu za davek s sodno odločbo uspe pridobiti naslov za povračilo davka. V tem primeru se čas sodnih postopkov ne šteje v čas zastaralnega roka, torej pride do zadržanja zastaranja.

# Zastaranje carinskega dolga

Na podlagi člena 5(18) [Carinskega zakonika Unije](https://eur-lex.europa.eu/legal-content/SL/TXT/?uri=CELEX%3A32013R0952&qid=1725614169919) (v nadaljevanju: CZU) pomeni carinski dolg obveznost osebe, da plača znesek uvozne dajatve (carine), ki se v skladu z veljavno carinsko zakonodajo uporablja za določeno blago. O takšni obveznosti je potrebno dolžnika obvestiti (člen 102(1) CZU). Člen 103(1) CZU nadalje določa, da se po poteku treh let od dne, ko je carinski dolg nastal, dolžnika ne obvešča več o carinskem dolgu.

Podaljšanje triletnega roka zastaralnega roka pa je predvideno za primere, ko je carinski dolg nastal kot posledica dejanja, zaradi katerega bi bil v trenutku, ko je bilo storjeno, mogoč kazenski pregon (člen 103(2) CZU). Gre za izjemo od splošne ureditve zastaranja carinskega dolga, ko se zastaralni rok podaljša na najmanj pet in največ deset let v skladu z nacionalnim pravom. To pomeni, da se triletni rok za obvestilo o carinskem dolgu podaljša na pet let ob upoštevanju prvega odstavka 125. člena ZDavP-2 (relativni zastaralni rok) in da se na podlagi šestega odstavka 126. člena ZDavP-2 kot absolutni zastaralni rok upošteva rok deset let od dne, ko je zastaranje prvič začelo teči.

Glede na sodno prakso sodišča EU[[17]](#footnote-17) se za uporabo izjeme od zastaralnega roka treh let ne zahteva, da so kazenski organi dejansko začeli kazenski pregon oziroma da je ta privedel do kazenske obsodbe storilcev zadevnega dejanja. Določba člena 103(2) CZU se ne sklicuje na kazensko obsodbo, niti na začetek kakršnegakoli kazenskega pregona, ampak na storitev dejanj, ki se kazensko preganjajo. Navedena opredelitev se izvede le v okviru in za namene upravnega postopka, njen cilj je, da se carinskim organom omogoči, da opravijo obračun uvoznih dajatev. Ker se na podlagi člena 103(2) CZU za zastaranje carinskega dolga, ki je nastal kot posledica dejanja, zoper katerega je mogoč kazenski pregon, uporablja ZDavP-2, ki za zastaranje pravice do odmere davka določa petletni relativni zastaralni rok in desetletni absolutni zastaralni rok, se posledično v takšnih primerih lahko upošteva tudi pretrganje zastaranja. Pri tem se uporabljajo določbe prvega in četrtega odstavka 126. člena ZDavP-2. Tek zastaranja pravice do odmere davka pretrga vsako uradno dejanje carinskega organa z namenom odmere davka, o katerem je zavezanec obveščen (npr. zapisnik). Po pretrganju začne zastaranje znova teči in se čas, ki je pretekel pred pretrganjem, ne šteje v petletni zastaralni rok iz prvega odstavka 125. člena ZDavP-2.

Na podlagi določbe 103(3) CZU se tek zastaralnih rokov, določenih v členih 103(1) in (2) CZU, zadrži kadar:

1. je vložena pritožba v skladu s členom 44 CZU, od dne vložitve pritožbe dokler traja pritožbeni postopek.

Pri tem velja, da zastaralni roki ne tečejo v času odločanja o pritožbi ter v času odločanja o drugih pravnih sredstvih (vključno z revizijo). Pojma pritožbe v carinski zakonodaji ni mogoče enačiti s pojmom pritožbe po ZUP oziroma ZDavP-2, v skladu z določbo 44(2) CZU se namreč pravica do pritožbe lahko uveljavlja najmanj na dveh stopnjah[[18]](#footnote-18).

1. carinski organ dolžnika v skladu s členom 22(6) CZU obvestijo o razlogih, zaradi katerih ga nameravajo obvestiti o carinskem dolgu; tek rokov se zadrži od dne tega obvestila do konca obdobja, v katerem ima dolžnik možnost, da izrazi svoje stališče.

Tek zastaralnih rokov je zadržan zaradi pravice do izjave, ki se uveljavi s pripombami na zapisnik v roku 30 dni od vročitve zapisnika, in sicer traja zadržanje zastaranja od dneva vročitve zapisnika do izteka roka za pripombe.

### 

1. Tone Jerovšek in dr., Zakon o davčnem postopku: s komentarjem (2008), str. 298 [↑](#footnote-ref-1)
2. [Sodba X Ips 799/2005](https://sodnapraksa.si/?q=X%20Ips%20799/2005%20&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=64015) [↑](#footnote-ref-2)
3. 16. točka sodbe Vrhovnega sodišča [X Ips 1431/2006](https://sodnapraksa.si/?q=X%20Ips%201431/2006%20&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=2010040815245737) z dne 1. 4. 2010. Isto stališče najdemo tudi v 10. točki sodbe Upravnega sodišča [I U 1136/2015](https://sodnapraksa.si/?q=I%20U%201136/2015&database%5bUPRS%5d=UPRS&_submit=i%C5%A1%C4%8Di&rowsPerPage=20&page=0&id=2015081111396759) z dne 10. 11. 2015 [↑](#footnote-ref-3)
4. 11. točka sodbe Upravnega sodišča [I U 1138/2015](https://sodnapraksa.si/?q=I%20U%201138/2015%20&database%5bUPRS%5d=UPRS&_submit=i%C5%A1%C4%8Di&rowsPerPage=20&page=0&id=2015081111396989) z dne 24. 5. 2016. Enako tudi v sodbi Upravnega sodišča [II U 101/2011](https://sodnapraksa.si/?q=II%20U%20101/2011%20&database%5bUPRS%5d=UPRS&_submit=i%C5%A1%C4%8Di&rowsPerPage=20&page=0&id=2012032113048365) z dne 13. 6. 2012. [↑](#footnote-ref-4)
5. 8. točka sodbe Vrhovnega sodišča [X Ips 799/2005](https://sodnapraksa.si/?q=X%20Ips%20799/2005%20&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=64015) z dne 21. 5. 2009. [↑](#footnote-ref-5)
6. [Sodba X Ips 37/2011](https://sodnapraksa.si/?q=rok%20za%20izdajo%20odlo%C4%8Dbe%20zastaranje*%20&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=2012032113044555) [↑](#footnote-ref-6)
7. Prvi odstavek 87. člena ZDavP-2 [↑](#footnote-ref-7)
8. 8. točka sodbe Vrhovnega sodišča [X Ips 799/2005](https://sodnapraksa.si/?q=X%20Ips%20799/2005%20&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=64015) z dne 21. 5. 2009 ter tudi [Sodba I Up 1496/2003](https://sodnapraksa.si/?q=rok%20za%20izdajo%20odlo%C4%8Dbe%20zastaranje*%20&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=20500) [↑](#footnote-ref-8)
9. Testen v pritrdilnem ločenem mnenju k [sklepu](https://www.us-rs.si/documents/ee/82/u-i-45-99-lm-testen2.pdf) Ustavnega sodišča U-I-45/99 z dne 6. 12. 2001 [↑](#footnote-ref-9)
10. Dan po dnevu zapadlosti je datum izvršljivosti izvršilnega naslova [↑](#footnote-ref-10)
11. 11. točka sodbe Vrhovnega sodišča Sodba [X Ips 799/2005](https://sodnapraksa.si/?q=X%20Ips%20799/2005&advanceSerch=1&database%5bSOVS%5d=SOVS&_submit=i%C5%A1%C4%8Di&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=davki&institutes=&core_text=&decision=&description=&connection2=&publication=&rowsPerPage=20&page=0&id=64015) [↑](#footnote-ref-11)
12. VSRS [Sklep X Ips 221/2017 z dne 6.11.2019](https://sodnapraksa.si/?q=X%20Ips%20221/2017&database%5bSOVS%5d=SOVS&_submit=i%C5%A1%C4%8Di&rowsPerPage=20&page=0&id=2015081111434071) [↑](#footnote-ref-12)
13. 15. točka sodbe Vrhovnega sodišča [X Ips 1405/2006](https://sodnapraksa.si/?q=X%20Ips%201405/2006%20&advanceSerch=1&database%5bSOVS%5d=SOVS&_submit=i%C5%A1%C4%8Di&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=davki&institutes=&core_text=&decision=&description=&connection2=&publication=&rowsPerPage=20&page=0&id=2010040815245714) z dne 23. 4. 2010 [↑](#footnote-ref-13)
14. VSRS Sodba [X Ips 375/2016](https://sodnapraksa.si/?q=X%20Ips%20375/2016&advanceSerch=1&database%5bSOVS%5d=SOVS&_submit=i%C5%A1%C4%8Di&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=davki&institutes=&core_text=&decision=&description=&connection2=&publication=&rowsPerPage=20&page=0&id=2015081111423368) z dne 24.10.2018 [↑](#footnote-ref-14)
15. 11. točka sodbe Vrhovnega sodišča [X Ips 375/2016](https://sodnapraksa.si/?q=X%20Ips%20375/2016&advanceSerch=1&database%5bSOVS%5d=SOVS&_submit=i%C5%A1%C4%8Di&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=davki&institutes=&core_text=&decision=&description=&connection2=&publication=&rowsPerPage=20&page=0&id=2015081111423368) z dne 24. 10. 2018. V 10. točki iste sodbe sodišče zavzame stališče, da sama določba prvega odstavka 126. člena ZDavP-2 ne zahteva točne navedbe davka v sklepu davčnega inšpekcijskega nadzora, saj ne določa, da bi moralo biti uradno dejanje davčnega organa izvedeno v namene odmere točno določene vrste davka, temveč zadošča zgolj splošen namen odmere. Bistveno je sporočilo davčnemu zavezancu, da lahko glede njegovih preteklih davčnih obveznosti pride do spremembe. [↑](#footnote-ref-15)
16. Vrhovno sodišče v sodbi [X Ips 235/2014](https://sodnapraksa.si/?q=X%20Ips%20235/2014%20&advanceSerch=1&database%5bSOVS%5d=SOVS&_submit=i%C5%A1%C4%8Di&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=davki&institutes=&core_text=&decision=&description=&connection2=&publication=&rowsPerPage=20&page=0&id=2015081111401244) z dne 8. 7. 2015 , enako Vrhovno sodišče v sodbi VSRS Sklep [X Ips 221/2017](https://sodnapraksa.si/?q=X%20Ips%20221/2017%20&advanceSerch=1&database%5bSOVS%5d=SOVS&_submit=i%C5%A1%C4%8Di&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=davki&institutes=&core_text=&decision=&description=&connection2=&publication=&rowsPerPage=20&page=0&id=2015081111434071) z dne 6.11.2019 [↑](#footnote-ref-16)
17. [Sodba Sodišča EU C-62/06](https://eur-lex.europa.eu/legal-content/SL/TXT/?qid=1570006203575&uri=CELEX:62006CJ0062) [↑](#footnote-ref-17)
18. Sodba VSRS X [Ips](https://www.sodnapraksa.si/?q=X%20Ips%2043/2016&advanceSerch=1&database%5bSOVS%5d=SOVS&doc_code=&task_code=&source2=&us_decision=&ecli=&trib_title%5bVrhovno%20sodi%C5%A1%C4%8De%5d=%22Vrhovno%20sodi%C5%A1%C4%8De%22&dep_title%5bKazenski%20oddelek%5d=%22Kazenski%20oddelek%22&dep_title%5bUpravni%20oddelek%5d=%22Upravni%20oddelek%22&meet_dateFrom=&meet_dateTo=&senat_judge=&areas=&institutes=&core_text=&decision=&description=&connection2=&publication=&_submit2=i%C5%A1%C4%8Di&rowsPerPage=20&page=0&id=2015081111425087) 43/2016, tč. 11, [Sklep in sodba UPRS I U 1002/2017](http://www.sodisce.si/usrs/odlocitve/2015081111431554/) tč. 32 [↑](#footnote-ref-18)